
AVIZ

asupra propunerii legislative pentru reglementarea unor măsuri privind exercitarea comerţului în unele zone publice
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru reglementarea unor măsuri privind exercitarea comerţului în unele zone publice, trimisă cu adresa Pl-x. 462 din 14 septembrie 2010, înregistrată cu nr. 768 din 15 septembrie 2010.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 2 din Regulamentul Camerei Deputaţilor republicat, Camera Deputaţilor este Cameră decizională.


Senatul, în calitate de primă Cameră sesizată a respins propunerea legislativă în şedinţa din 8 septembrie 2010.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din  28 septembrie 2010.

Propunerea legislativă are ca obiect de reglementare completarea Legii nr. 365/2006 pentru reglementarea unor măsuri privind exercitarea comerţului în unele zone publice, intervenţiile legislative vizând ca accesul producătorilor agricoli în piaţă să se facă numai pe baza certificatului de producător avizat de reprezentantul asociaţiei de producători din perimetrul administraţiei publice teritoriale.

Membrii Comisiei au examinat propunerea legislativă supusă avizării, expunerea de motive, avizul negativ al Consiliului Legislativ nr. 259 din 17 martie 2010 şi punctul de vedere al Guvernului, transmis prin adresa nr. 1306 din 18 mai 2010, prin care nu se susţine adoptarea propunerii legislative.

În  urma dezbaterilor, Comisia juridică, de disciplină şi imunităţi a hotărât, cu unanimitate de voturi avizarea negativă a propunerii legislative, având în vedere faptul că iniţiativa legislativă reiterează prevederi cuprinse într-o normă aflată deja în vigoare, creând paralelism legislativ .


În raport de obiectul şi conţinutul reglementării, propunerea legislativă face parte din categoria legilor ordinare. 

